ועדת הכספים, כנסת 18, פרוטוקול מספר 245, 2009-12-22 11:40

משה גפני: אני פותח את ישיבת ועדת הכספים.

משה גפני: חברת הכנסת פניה קירשנבאום רוצה להודיע הודעה.

משה גפני: בבקשה.

פניה קירשנבאום: אני מודיעה ליושב ראש הוועדה ולכל חברי הכנסת שאני מסירה את הרביזיה מאתמול על העברה מספר 502.

משה גפני: אני מבקש להודיע, בהמשך להודעתה של חברת הכנסת פניה קירשנבאום שאני מודה לה על הסרת הרביזיה, שאתמול התקיימו דיונים שאני הצדקתי את ישראל ביתנו בעניין הזה או יותר נכון את שרת הקליטה ואת עמדתכם, גם של חברת הכנסת פניה קירשנבאום וגם של חבר הכנסת אלכס מילר, ואני שמח שאתמול בלילה בישרה לי חברת הכנסת קירשנבאום שהנושא הסתדר עם פשרה.

אלכס מילר: בינתיים.

משה גפני: בסדר.

משה גפני: הכל כאן בינתיים.

משה גפני: אין כאן שום דבר שהוא לא בינתיים.

משה גפני: חברת הכנסת קירשנבאום הסירה את הרביזיה.

אמנון כהן: גם אני רוצה להסיר את הרביזיה שלי מחברת אשרב, להם אישרנו בשבוע שעבר.

אמנון כהן: שיעשו פעולה מכובדת וטובה.

אמנון כהן: ישבתי עם המנכ"ל והוא נתן לי הסברים על מדיניות המשרד, איך הם פועלים ואיך הם יפעלו השנה.

אמנון כהן: לכן אני מסיר את הרביזיה שלי.

אמנון כהן: אדוני היושב ראש, לפעמים אנחנו עושים רביזיות ענייניות שנועדו, כמו שאתה רואה, לטפל בדברים.

אמנון כהן: למעשה זה הנשק היחידי שיש לוועדת הכספים שיכולה בסופו של דבר לתקן איזה שהן עוולות שנגרמות לכל מיני משרדי ממשלה.

אמנון כהן: תודה רבה על שיתוף הפעולה וכי הסכמת לכך.

משה גפני: אני משתדל לשתף פעולה עם החברים.

משה גפני: אני לא לבד כאן.

משה גפני: לכל אחד יש את העניינים הצודקים שלו וזה ברור לחלוטין.

משה גפני: אני ביקשתי רביזיה לגבי הנושא של הפיתוח בבתי המשפט.

משה גפני: שאלתי לגבי בתי הדין הרבניים והצגתי את הבעייתיות בעניין הזה, כאשר דואגים לבתי המשפט ולא דואגים לבתי הדין הרבניים כאשר אנשים שנכנסים למבנים מסוימים, לא כולם כי יש כאלה שנראים נורמלי יותר, זה מעורר בהם גועל.

משה גפני: אפילו בית הדין הרבני הגדול ובית הדין בחיפה ובצפת.

משה גפני: אורי גבע מהאוצר אמר לנו בישיבת הוועדה שלמיטב ידיעתו יש 25 מיליון שקלים בתוכנית לפיתוח בתי הדין הרבניים והוא שלח לי אתמול מכתב בו אתה חוזר בך מהעניין הזה.

משה גפני: אכן זה לא הסכום המדובר אלא מדובר על 14 מיליון שקלים לפיתוח בית הדין הרבני בחיפה.

משה גפני: נכון?

אורי גבע: כן.

משה גפני: דיבר אתי שר המשפטים.

משה גפני: התברר לי שיש תוכנית והתוכנית היא לפיתוח בתי הדין הרבניים והיא נמשכת כבר שנה וחצי.

משה גפני: בפניי עכשיו עומדות שתי ברירות: או שאני מחכה שמשרד האוצר יאשר את התוכנית הזאת, לפני שאני מאשר את בתי המשפט, או שאני מאשר את בתי המשפט ואז אני תלוי בחסדים שלכם.

משה גפני: אני נענה לבקשתו של שר המשפטים ואני מסיר את הרביזיה.

משה גפני: אני מזהיר אתכם.

משה גפני: אני לא הולך להיות נתון לחסדים שלכם.

משה גפני: זה גם כן כבר עולה לי על העצבים.

משה גפני: אני לא מבין את האפליה הזאת שמשרד האוצר עושה בהבדל בין בתי המשפט לבין בתי הדין הרבניים.

משה גפני: שני המקומות האלה, הם ערכאת שיפוט שאנשים מגיעים אליה בכפייה בגלל המצב אליו הוא נקלעו.

משה גפני: הם לא יכולים לבוא לבניינים כאשר הבניינים האלה הם בניינים ישנים ואז את הנושא של בתי המשפט מקדמים ואת הנושא של בתי הדין הרבניים, מתנהל דיון במשך שנה וחצי ועדיין לא הגיעו לכלל מימוש.

משה גפני: אני כמובן לא אחזור על מה שאמר לי שר המשפטים.

משה גפני: נניח לעניין הזה.

משה גפני: לכן אני מסיר את הרביזיה ואני מבקש ממך, אורי, אתה הכתובת, זה לא כמו הבקשה שלי לדעת כמה משרות יש לחרדים כי זאת בקשה לא רצינית, כי אף אחד כנראה לא חרדי ואני לא מצפה שתאמר לי, אבל בעניין הזה זאת אפליה בלתי נסבלת ובלתי מתקבלת על הדעת.

משה גפני: בתי הדין הרבניים, כמו בתי המשפט, הם לא בסקטור מיוחד, שזה כסף שמיועד לסקטור, אלא הם מיועדים לכלל האזרחים.

משה גפני: כל אחד שצריך להגיע לבית המשפט או צריך להגיע לבית הדין הרבני, המדינה צריכה להעמיד מבנה ראוי לשמו.

משה גפני: אם אין כסף ולא עושים פיתוח בכלל, אז לא עושים.

משה גפני: אבל אם עושים פיתוח, הוא צריך להיות מחולק באופן שווה בהתאם לגודלו ובהתאם למצב הפיזי שלו.

משה גפני: לכן אני מסיר את הרביזיה לבקשתו של שר המשפטים.

משה גפני: גם מנהל בתי המשפט.

משה גפני: לא חשוב, אני לא נכנס לעניין הזה.

משה גפני: אני מבקש שתאמר לי כמה זמן ייקח לך כדי לומר לנו, לוועדה, מתי תחל התוכנית הזאת שדנים עליה עם משרד האוצר.

משה גפני: אל תשלח אותי לרב בן דהן.

משה גפני: הרב בן דהן, אם אני אומר מה שהוא אומר, אני לא רוצה לומר.

משה גפני: אנחנו רוצים לדעת.

משה גפני: אפשר לומר שהמדינה אומרת שהיא רוצה לפתח את בתי המשפט ולא רוצה לפתח את בתי הדין הרבניים , וגם זאת החלטה, אבל תהיו אמיצים ותאמרו את זה.

משה גפני: אל תמרחו אותנו.

משה גפני: כבר למדנו את הכל.

משה גפני: כבר אין טריק שלא עבר עלינו.

משה גפני: אני מבקש לדעת בכמה זמן מדובר.

משה גפני: כאמור, אני מסיר את הרביזיה על בתי המשפט.

משה גפני: חברת הכנסת קירשנבאום הסירה את הרביזיה וחבר הכנסת אמנון כהן הסיר את הרביזיה לגבי חברת אשרב לאחר שנפגש עם המנכ"ל.

חיים אורון: פתחו קו אשראי גדול?

משה גפני: במקרה של ישראל ביתנו, זאת הייתה פשרה מכובדת ונורמלית.

משה גפני: אצל אמנון כהן אין פשרה.

משה גפני: המנכ"ל נפגש אתו.

משה גפני: זה מה שהוא ביקש וזה התקיים.

משה גפני: לגביי זאת כניעה מוחלטת.

משה גפני: כניעה מוחלטת.

משה גפני: ביקש ממני שר המשפטים.

משה גפני: הוא אמר לי שתסתיים השנה וזה יכול לתקוע את הנושא של בתי המשפט ואני רוצה שבתי המשפט, גם הם, יהיו במצב נורמלי.

משה גפני: יש אפליה.

משה גפני: בסדר, עכשיו אני סומך על זה שאורי גבע יאמר לי לגבי תוכנית שמתנהלת כבר שנה וחצי ועדיין אין אישור של משרד האוצר.

משה גפני: כאמור, אני נכנע ואני הולך עם עיניים פקוחות לעניין הזה.

חיים אורון: ביום הפריפריה.

משה גפני: ביום הפריפריה וביום של רכישת מטוס שהוא הגאווה הלאומית שלנו.

אורי גבע: אני אברר במשרד.

אורי גבע: נחזור בתוך מספר שבועות עד חודש ונציג את התוכנית כפי שהיא מעודכנת להיום לגבי פיתוח בתי הדין.

משה גפני: תודה רבה.

משה גפני: זאת אומרת, אנחנו מחכים בתוך שלושה שבועות עד חודש לשתי הודעות דרמטיות.

משה גפני: האחת, לגבי הנושא של פיתוח בתי הדין הרבניים כפי שבבתי המשפט, והשנייה לגבי המטוס.

חיים אורון: אם אני רוצה דיון על הורדת מסים, אני אעשה רביזיות על כל ההעברות היום?

משה גפני: מה זה קשור להעברות?

חיים אורון: כי אין דרך אחרת לקיים דיון.

משה גפני: באיזה נושא ביקשת ממני לקיים דיון ולא קיימתי?

חיים אורון: אתמול בישיבה.

אמנון כהן: זה יהיה בינואר.

אמנון כהן: זה סוכם.

משה גפני: אמרתי שאני אקיים את הדיון הזה.

משה גפני: עם כל הכבוד, אנחנו דנים עכשיו בהעברות.

משה גפני: מצדי, שלא יהיו העברות.

חיים אורון: בשבוע הבא.

משה גפני: אני אשתדל.

משה גפני: עמוד 8, פנייה מספר 583 – משרד החינוך

שירה גרינברג: רפרנטית חינוך, אגף תקציבים.

שירה גרינברג: הפנייה נועדה לתקצב את בינוי בית הספר ביד ושם בסך של 3 מיליון שקלים.

שירה גרינברג: הדבר הזה הוא סיכום בין המשרדים.

שירה גרינברג: יש בית ספר שנבנה לטובת הבאת תלמידים כדי לקבל הדרכה על נושא השואה.

אמנון כהן: התקציב הוא מהמשרד?

שירה גרינברג: חלק ניתן מהמשרד וחלק ניתן מהאוצר.

שירה גרינברג: זה סיכום בין המשרדים.

משה גפני: אנחנו מצביעים.

משה גפני: ה צ ב ע ה פנייה מספר 583 – אושרה פה אחד עמוד 15, פנייה מספר 631 – משרד החינוך

שירה גרינברג: הפנייה נועדה לתקצב חוסרי שכר במשרד החינוך בסך 54 מיליון שקלים.

שירה גרינברג: כמו כן יש שם עוד שינויים פנימיים בתקציב משרד החינוך.

אמנון כהן: חבר הכנסת גפני, מתקן היום גם שינויי שכר במשרד הדתות?

משה גפני: לא.

אמנון כהן: מה ההבדל בין שכר כאן לבין שכר במשרד הדתות?

משה גפני: זה פשוט.

משה גפני: אם במשרד החינוך לא יהיו תיקוני שכר, הם לא יוכלו לקבל משכורת.

משה גפני: במשרד הדתות אני שחררתי הכל.

משה גפני: חוץ מזה, הם יכולים לעבוד במועצה הדתית ברמת השרון.

אמנון כהן: הלנת שכר אדוני.

חיים אורון: מה שטוב אצלכם, כל כך הרבה רשעות עם אהבת ישראל.

משה גפני: אנחנו מצביעים.

משה גפני: ה צ ב ע ה פנייה מספר 631 – אושרה פה אחד עמוד 19, פניות מספר 733 עד 736 – משרד החינוך

שירה גרינברג: הפנייה הזאת נועדה לבצע מימון של הסעות תלמידים בסך 90 מיליון שקלים, כאשר זה מתחלק כך ש-76 מיליון שקלים מגיעים ממקורות של הרזרבה ועוד 13 מיליון שקלים מגיעים ממקורות המשרד.

שירה גרינברג: זה עבור כלל הסעות התלמידים שמשרד החינוך משתתף ברשויות המקומיות בגינן.

פניה קירשנבאום: יש לי שאלה.

פניה קירשנבאום: מעבירים כאן 90 מיליון שקלים להסעות התלמידים.

פניה קירשנבאום: העליתי את הנושא הזה כבר במליאה.

פניה קירשנבאום: בירוחם אין הסעה של הילדים מהבתים לבית הספר והילדים שלומדים בכיתה א' הולכים עם ילקוטים הולכים שלושה קילומטרים לכל כיוון, הלוך וחזור, כי אין הסעה.

פניה קירשנבאום: אם מעבירים, אני רוצה לדעת איך פותרים את הבעיה.

שירה גרינברג: אם כך, זאת בעיה של הרשות המקומית שהיא המבצעת.

שירה גרינברג: משרד החינוך משתתף והרשות מקבלת את כל התקציבים בגין הילדים שזכאים על פי הקריטריונים.

שירה גרינברג: הילדים שאת מדברת עליהם זכאים.

יצחק וקנין: כל ביצוע ההסעות הוא על הרשויות.

שירה גרינברג: הילדים שאת מדברת עליהם זכאים להסעה והם מקבלים השתתפות.

שירה גרינברג: העירייה מקבלת השתתפות ממשרד החינוך.

פניה קירשנבאום: אתם עוקבים אחרי זה?

פניה קירשנבאום: לוקחים את הכסף בחזרה או שאתם מעבירים כסף להסעות וראש העיר יכול לעשות בו מה שהוא רוצה?

שירה גרינברג: לא.

יצחק וקנין: זאת השתתפות.

שירה גרינברג: משרד החינוך משתתף והם מקבלים דוחות ביצוע.

שירה גרינברג: ברגע שעירייה לא מבצעת את זה, היא גם לא מקבלת את התשלום, אבל מתוקצב לה התשלום.

פניה קירשנבאום: אתם מפקחים על הנושא הזה?

שירה גרינברג: משרד החינוך מפקח על זה בצורה שהוא מתקצב את זה, אבל ברגע שרשות לא מקיימת את זה, זאת בעצם אחריות הרשות להסיע את התלמידים והתושבים של אותה רשות צריכים לבוא בתלונות לראש העירייה.

יצחק וקנין: אנחנו מצביעים.

יצחק וקנין: ה צ ב ע ה פניות מספר 733 עד 736 – אושרו פה אחד פנייה מספר 737 – משרד החינוך

שירה גרינברג: הפנייה הזו היא פנייה של השתתפויות בין המשרדים השונים.

שירה גרינברג: יש כאן השתתפות של משרד הפנים במשרד החינוך עבור עיריית לוד, שם יש תוכנית לשיקום העיר, עבור רשויות מקומיות כאשר גם שם יש איזשהו הסכם בין המשרדים.

שירה גרינברג: אלה השתתפויות שמועברות ממשרד הפנים למשרד החינוך וגם ממשרד הביטחון למשרד החינוך.

יצחק וקנין: אנחנו מצביעים.

יצחק וקנין: ה צ ב ע ה פנייה מספר 737 – אושרה פה אחד פנייה מספר 742

שירה גרינברג: הפנייה הזו מתקצבת הרשאה להתחייב עבור שני נושאים: נושא אחד הוא סקר מפקד של מוסדות חינוך על פי החלטת הממשלה לגבי תוכנית החומש והוא מתוקצב כאן בהרשאה להתחייב.

שירה גרינברג: משרד החינוך אמור לצאת למכרז בימים הקרובים לגבי הנושא הזה.

שירה גרינברג: הנושא השני מתייחס לתוכנית ההתנתקות בה יש את תכנון האולפנא בניצן וזה כסף שניתן על פי תוכנית ההתנתקות.

יצחק וקנין: אנחנו מצביעים.

יצחק וקנין: ה צ ב ע ה פנייה מספר 742 – אושרה פה אחד פניות מספר 743 ו-744

שירה גרינברג: הפנייה הזו מתקצבת 2.5 מיליון שקלים עבור החברה להגנת הטבע, עבור פעילויות חינוכיות לתלמידים.

יצחק וקנין: אנחנו מצביעים.

יצחק וקנין: נגד – 1 פניות מספר 743 ו-744 – אושרו פה אחד

מגלי והבה: אני נגד.

יצחק וקנין: פניות מספר 745 ו-746

שירה גרינברג: הפנייה הזו מתקצבת את הנושא של פירוק אסבסט במוסדות חינוך, בחינוך ההתיישבותי.

שירה גרינברג: הכסף תוקצב על פי בקשת משרד החינוך בתקציב הפיתוח שלו ואז התברר, לאחר מכן, שהם לא מסוגלים לבצע את הכסף משם.

שירה גרינברג: החינוך ההתיישבותי זקוק לכסף מהתקציב השוטף של משרד החינוך, תקציב 20, ולכן מתבצעת ההעברה מסעיף 60 לסעיף 20.

פניה קירשנבאום: לאותה מטרה.

שירה גרינברג: כן.

שירה גרינברג: לאותה מטרה.

יצחק וקנין: אנחנו מצביעים.

יצחק וקנין: ה צ ב ע ה

יצחק וקנין: סיימנו את הפניות לגבי משרד החינוך.

אורי גבע: זאת פנייה שעושה הסטות תקציביות ותגבור של משרד ראש הממשלה לכמה נושאים.

אורי גבע: בראש ובראשונה, בהמשך לדיון הקודם, אנחנו מתקצבים את נסיעות ראש הממשלה לחוץ לארץ בהתאם לביצוע בסך של 7.5 מיליון שקלים.

אורי גבע: אנחנו מתגברים, בהתאם לסיכומים וגם בהתאם לביצוע, את הרבנות הראשית בסך של 1.750 מיליון שקלים, אנחנו מתגברים הוצאה מותנית בהכנסה בעקבות החזרי כספים מספקים עוד מאירועי שנות ה-50 אפילו ועכשיו הכספים האלה הגיעו, מתגברים את פרוייקט תגלית שנקרא זכות מלידה, ומפשירים את הרזרבה של מערך הגיור על מנת שיוכלו לבצע פעולות תוך העברה של 2 מיליון שקלים לסעיף אחר, למיכון, אבל זה גם לשימוש מערך הגיור.

אורי גבע: יש עוד כמה שינויים קטנים.

יצחק וקנין: מה זה הצד"ל?

אורי גבע: יש סיכום עם לשכת השר יוסי פלד לתגבר עובדים לנושא הטיפול בחיילי צד"ל שעברו לישראל אחרי נסיגת ישראל מלבנון.

אורי גבע: השר פלד סיכם אתנו להקים מינהלת שתטפל בהם בנושא שלהם.

אמנון כהן: זה חשוב מאוד.

יצחק וקנין: אנחנו מצביעים.

יצחק וקנין: ה צ ב ע ה

יצחק וקנין: פנייה מספר 475

אורי גבע: הפנייה הזאת קשורה לפנייה הקודמת.

אורי גבע: הפנייה הזאת מתגברת את תקציב אבטחה בהתאם לביצוע בפועל בלבד וגם עושה שינוי פנימי בנוגע לשר המשפטים שוויתר על קבלת רכב צמוד מהמדינה אבל במקום זה מקבל החזר הוצאות כאשר זה למעשה חסכון.

יצחק וקנין: אנחנו מצביעים.

יצחק וקנין: ה צ ב ע ה פנייה מספר 475 – אושרה פה אחד

משה גפני: פנייה מספר 518 – רשויות מקומיות הרפרנט לא נמצא.

חיים אורון: זה בתי משפט מקומיים.

ציון פיניאן: 6 מיליון שקלים לבתי המשפט המקומיים.

משה גפני: נדמה לי שגם אתמול הרפרנט לא היה.

חיים אורון: תאשר את זה.

משה גפני: מה זה תאשר?

חיים אורון: ממילא אתה מאשר הכל.

משה גפני: הגיע הרפרנט.

קריאה: זה סעיף טכני שבין תקנה של הכנסות להעביר לתקנה של הוצאות.

משה גפני: אנחנו מצביעים.

משה גפני: ה צ ב ע ה פנייה מספר 518 – אושרה פה אחד עמוד 10, פנייה מספר 587 – משרד ההסברה

חיים אורון: 35 אלף שקלים.

חיים אורון: תאשר את זה.

חיים אורון: זה הרבה יותר זול מהמטוס.

משה גפני: אין רפרנט.

משה גפני: אני לא מצביע.

משה גפני: צריך לבוא רפרנט.

משה גפני: עמוד 12, פניות מספר 626 ו-627 – המשרד להגנת הסביבה

מיכל שינוול: רפרנטית הגנת סביבה.

מיכל שינוול: התקציב הזה הוא חלק משיקום הצפון, פרוייקט שיקום הצפון.

משה גפני: אתמול שאלנו מה זה.

משה גפני: לא ידענו.

מיכל שינוול: הוא נועד לפרוייקטים של שיקום נחלים.

מיכל שינוול: זה כולל שיקום נופי, שיקום אקולוגי, הנגשת הנחלים לציבור הרחב.

מיכל שינוול: למשל, נחל פקיעין, נחל נעמה, נחל געתון, שבילי אופניים, הכנת תוכנית אב לשיקום, שיקום נחל קישון.

משה גפני: אנחנו מצביעים.

משה גפני: ה צ ב ע ה פניות מספר 626 ו-627 – אושרו פה אחד עמוד 34, פניות מספר 750 ו-752 – משרד הבריאות

הרצל בהרב: אגף תקציבים, משרד הבריאות.

הרצל בהרב: זאת פניית סוף שנה שנועדה לבצע שינויים פנימיים בתוך התקציב, העברה מתקציב 67, שזה תקציב פיתוח, לתקציב 24 שזה התקציב הרגיל.

הרצל בהרב: יש כאן עוד שינויים בהרשאה להתחייב בגלל שפעת החזירים ועוד תגבור של בתי החולים הפסיכיאטריים הממשלתיים.

חיים אורון: יש לי שאלה.

חיים אורון: כאשר לוקחים מסל התרופות 65 מיליון שקלים ועושים פרוצדורות בחצי שנה, האם בשנה הבאה זה 130 מיליון שקלים?

הרצל בהרב: אני לא יודע אם זאת ההחלטה, אבל כך אמור להיות.

חיים אורון: היה לי היום ויכוח קשה עם סגן השר.

חיים אורון: אמרתי לו שהוא לוקח השנה 65 מיליון שקלים ובשנה הבאה יהיה 130.

הרצל בהרב: לא, הוא לקח 65 מיליון השנה.

חיים אורון: אבל זה התחיל להתבצע באמצע השנה.

הרצל בהרב: בסדר, אבל זאת השנה.

הרצל בהרב: השאלה מה יעשו בתקציב העודף, אבל בשנה הבאה זה 65.

הרצל בהרב: זה 65 מתוך 415 של השנה.

חיים אורון: לחצי שנה.

הרצל בהרב: השאלה היא רק לגבי השנה.

הרצל בהרב: 65 בבסיס, אלא אם כן יוחלט אחרת.

חיים אורון: לפני שנתיים הכניסו תרופות חודשיים יותר מאוחר, אחרי ה-1 בינואר, כך שהפסידו חודשיים תרופות ואמרו שסל הוא כמו מדרגה.

חיים אורון: נכנסת למדרגה, היא עד סוף הימים.

חיים אורון: נכון?

הרצל בהרב: נכון.

חיים אורון: הכנסת לי סתימת שיניים, כל ילד זכאי לסתימת שיניים במשך חצי שנה.

חיים אורון: חצי שנה, זה שווה 65 מיליון שקלים.

חיים אורון: כך תקצבת.

חיים אורון: אותו ילד זכאי לסתימת שיניים בשנה הבאה, אבל זאת שנה שלמה כך שאתה צריך כפול כסף.

הרצל בהרב: ה-65 מיליון שקלים הם שנתיים.

הרצל בהרב: אני יודע שהמלצות הצוות לגבי השימוש ב-65 מיליון שקלים יגיעו אבל ה-65 הוא סכום שנתי.

חיים אורון: זאת אומרת שייתנו חצי.

חיים אורון: זאת אומרת שבמונחים שנתיים זה 65.

הרצל בהרב: אני לא יודע.

הרצל בהרב: עוד אין החלטה מה יעשו השנה.

אמנון כהן: זה 65 מיליון שקלים השנה.

אמנון כהן: אמנם זה מתבצע כרגע בחצי שנה, אבל זאת שנה.

הרצל בהרב: לא לקחו 130 מיליון שקלים.

חיים אורון: אני יודע.

חיים אורון: לקחו 65 מיליון בחצי שנה.

אמנון כהן: הוא מדבר על השנה הבאה.

משה גפני: אני מבקש להודיע לפרוטוקול, בהמשך לשאלתו של חבר הכנסת חיים אורון, שמה שמחליט סגן השר ליצמן, אני תומך.

משה גפני: לי אין שאלות.

משה גפני: אני חושב שהוא עושה מלאכה נאמנה.

משה גפני: אני מניח שהוא שקל את כל השיקולים.

משה גפני: זה בקשר לאהבת ישראל.

משה גפני: עכשיו יש לי שאלה.

משה גפני: מה זה טיפול רפואי באח"מים?

משה גפני: מי אלה האח"מים?

הרצל בהרב: יש רשימה של אח"מים.

משה גפני: מי אלה האח"מים?

הרצל בהרב: חברי כנסת לשעבר, שופטים לשעבר.

הרצל בהרב: זאת רשימה שהולכת ויורדת עם השנים אבל זאת רשימה שהיא משנת 1995, במעבר לחוק ביטוח בריאות ממלכתי, כאשר מממנים להם טיפול רפואי על חשבון המדינה, כולל הוצאות סיעוד שהן אשפוז סיעודי.

משה גפני: אלה חברי כנסת עד שנת 1986.

משה גפני: אלה שופטים.

הרצל בהרב: כן, שופטים לשעבר.

משה גפני: עד מתי?

משה גפני: עד איזה שנה?

הרצל בהרב: אני לא זוכר כרגע.

טמיר כהן: לדעתי עד 1993 או 1995.

הרצל בהרב: אני חושב שזה עד 1995 כי אז עבר חוק ביטוח בריאות ממלכתי.

משה גפני: מי עוד?

הרצל בהרב: שופטים, שרים, חברי כנסת, נשיאים.

חיים אורון: זאת רשימה סגורה.

משה גפני: אבל זה לא נוגע בגלל שכל פעם שואלים אותנו, את חברי הכנסת, ואומרים לנו שיש לנו משכורות גבוהות ויש לנו טיפול רפואי חינם.

משה גפני: לנו אין טיפול רפואי חינם.

הרצל בהרב: לא.

הרצל בהרב: זאת רשימה סגורה.

משה גפני: רשימה סגורה של עד שנת 1986.

משה גפני: הבנתי.

משה גפני: רציתי שנדע.

משה גפני: אין שינויים בעניין הזה?

משה גפני: ראיתי בעיתונים שכתבו על גמלת סיעוד.

חיים אורון: השינוי היחידי הוא שמעכשיו, לפני שנה או לפני שנתיים – זה כמו הטבת מס - הם חייבים באיזשהו תשלום ואז היו צעקות גדולות כי זה היה רטרואקטיבי ועכשיו, ברגע שהם מגישים כנגד קבלות, זה נחשב להטבת מס.

משה גפני: זה רק טיפול רפואי?

חיים אורון: במובן הרחב.

הרצל בהרב: תרופות, אשפוזים, סיעודי.

חיים אורון: זה היה מאוד רחב.

הרצל בהרב: הם מגישים את כל ההוצאות ואצלנו עוברים עליהן.

חיים אורון: זה 12 מיליון שקלים או 20 מיליון שקלים?

הרצל בהרב: זה 10 מיליון שקלים תקציב ו-12 מיליון שקלים ביצוע.

חיים אורון: אלה אנשים מבוגרים.

חיים אורון: זה היה ההסדר.

חיים אורון: נוח מאוד לעיתונאים לתפוס את זה.

משה גפני: כולנו מקבלים את השאלות האלה.

משה גפני: זאת פנייה גדולה מאוד.

חיים אורון: אלה שינויים בתוך התקציב.

משה גפני: אלה פניות שלא הספקתי לראות אותן קודם.

משה גפני: פתאום תתעורר איזה בוקר אחד ויאמרו לך שהכניסו לך כאן אני לא יודע מה.

משה גפני: הם דווקא לא עושים את זה בכוונה.

חיים אורון: הרוב הוא טכני.

משה גפני: כן, אני מסתכל.

משה גפני: אתה צודק, אבל אני רוצה לראות.

משה גפני: אנחנו מצביעים.

משה גפני: ה צ ב ע ה פניות מספר 750 ו-752 – אושרו פה אחד

טמיר כהן: נחזור לעמוד 10, פנייה מספר 587 – הסברה

משה גפני: פנייה מספר 587 – משרד ההסברה

צחי קלר: זאת פנייה שהתכלית שלה העברת עודפים מתקנות שלא בוצעו במלואן לתקנות שיש חשיפה לגירעון בסוף השנה.

משה גפני: 35 אלף שקלים?

צחי קלר: כן.

משה גפני: אנחנו מצביעים.

משה גפני: ה צ ב ע ה פנייה מספר 587 – אושרה פה אחד עמוד 46, פנייה מספר 753 – משרד הבריאות, בתי חולים ממשלתיים

צחי קלר: התאמה של התקציב לפי המחירים בפועל.

צחי קלר: זאת אומרת, תקציב הבסיס נקבע לפי מחיר מסוים ועכשיו התקציבים צריכים לעלות בגלל התאמות של מחיר יום אשפוז.

צחי קלר: זאת התאמה של סוף שנה לתעריף יום אשפוז.

משה גפני: זאת בקשה של משרד הבריאות.

צחי קלר: כן.

משה גפני: אנחנו מצביעים.

משה גפני: ה צ ב ע ה פנייה מספר 753 – אושרה פה אחד עמוד 53, פניות מספר 754 ו-756 – משרד הבריאות

צחי קלר: תקציבי הפיתוח של הבריאות.

צחי קלר: זאת העברה בין גגות ממשרד לפיתוח הנגב ומשרד השיכון לטובת טיפות חלב בטורען, בינוי טיפות חלב בטורען, חדר מיון קדמי בדימונה ובית חולים יוספטל באילת.

משה גפני: איך אתם קובעים את זה?

משה גפני: מה פתאום טיפות חלב בטורען וכולי?

צחי קלר: במסגרת המשרד לפיתוח הנגב והגליל הוא מעביר למשרד הבריאות כדי שהוא יבצע את הדברים.

משה גפני: הם מעבירים את זה למשרד השיכון?

צחי קלר: למשרד הבריאות.

צחי קלר: ממשרד השיכון וממשרד הנגב והגליל זה עובר למשרד הבריאות.

משה גפני: לא הבנתי איך זה עובד.

פניה קירשנבאום: אני אומר לך.

פניה קירשנבאום: חלק מהסכום עובר ממשרד השיכון וחלק מהסכום עובר מהמשרד לפיתוח הגליל והנגב.

פניה קירשנבאום: בגלל שזה לנושאים של הבריאות, זה עובר למשרד הבריאות והוא משלם את זה.

משה גפני: עכשיו הבנתי.

משה גפני: זה ברור.

משה גפני: עכשיו אני שואל שאלה.

משה גפני: היום יש משרד לפיתוח הנגב והגליל ואנחנו דיברנו על זה גם אתמול ואמרנו שאנחנו מאוד בעד המשרד הזה.

משה גפני: המשרד לפיתוח הנגב והגליל מחליט שהוא צריך חדר מיון קדמי בדימונה והוא צריך להרחיב את בית החולים יוספטל באילת והוא מחליט שצריך טיפות חלב בטורען.

משה גפני: אבל אם אני מאור יהודה והמצב הסוציו אקונומי שלי קשה וצריך טיפות חלב במקום, מי מחליט עבורי?

צחי קלר: למשרד הבריאות יש תקציב שמיועד לנושא.

משה גפני: למה אתם לא עושים בטורען?

משה גפני: למה אתם צריכים את המשרד לפיתוח הנגב והגליל?

מגלי והבה: הבוחרים שלכם הם יותר בטורען מאשר באור יהודה.

משה גפני: הבוחרים שלנו, סיכמנו כבר, מצביעים ש"ס ולכן מה זה משנה אם בטורען או באור יהודה?

משה גפני: המדינה מתחלקת כאן עכשיו?

אמנון כהן: זה בא מתקציב לא של משרד הבריאות.

אמנון כהן: זה מעבר לתקציב של משרד הבריאות וזה בא מהמשרד לפיתוח הנגב והגליל.

קריאה: יש תקציבי פריפריה וזה נלקח מתקציבי הפריפריה.

אמנון כהן: העדפה מתקנת.

חיים אורון: יש קופה של השרים ויש קופה של חברי הכנסת וכל אחד קובע את סדר העדיפויות שלו.

משה גפני: אתם מבחינה מקצועית סבורים שצריך להרחיב את בית החולים יוספטל?

צחי קלר: כן.

משה גפני: ואתם מבחינה מקצועית סבורים שצריך חדר מיון קדמי בדימונה?

צחי קלר: כן.

משה גפני: ואתם מבחינה מקצועית סבורים שצריך טיפות חלב בטורען?

צחי קלר: כן.

משה גפני: אנחנו מצביעים.

משה גפני: ה צ ב ע ה פניות מספר 754 ו-756 – אושרו פה אחד עמוד 57, פנייה מספר 757 – משרד הרווחה השתתפות של משרד הרווחה במשרד הבריאות לשם מקלטים לנשים מוכות.

דב בארי: רפרנט רווחה, אגף התקציבים.

דב בארי: הפנייה נועדה לביצוע השתתפות של משרד הרווחה במשרד הבריאות.

דב בארי: יש תוכניות של משרד הרווחה שהוא מנהל ויש שם השתתפויות של משרד הבריאות לכל מיני תחומים שהם בתחומי הליבה והמקצועיות של משרד הבריאות.

דב בארי: הפנייה הזו נועדה לתקצוב השתתפות כזאת למקלטים לנשים מוכות והערכת מסוכנות לעברייני מין.

משה גפני: אנחנו מצביעים.

משה גפני: ה צ ב ע ה פנייה מספר 757 – אושרה פה אחד

שירה גרינברג: הפנייה נועדה לתקצוב שני נושאים: נושא אחד של תשתיות היקפיות בגובה של 400 אלף שקלים והנושא השני הוא חידוש מבנים בסכום של 6.9 מיליון שקלים.

משה גפני: אנחנו מצביעים.

משה גפני: ה צ ב ע ה פנייה מספר 604 – אושרה פה אחד

יוגב גרדוס: אגף תקציבים, משרד האוצר.

יוגב גרדוס: הפנייה הזו נועדה להשלמת חוסר בתקציב משרד התיירות של סוף שנה.

משה גפני: אתה יודע שהחסר שם הוא הרבה יותר גדול אבל בסדר.

משה גפני: אנחנו מצביעים.

משה גפני: ה צ ב ע ה פניות מספר 761 ו-762 – אושרו פה אחד

קריאה: הפנייה נועדה לאפשר את החתימה על הסכם הסובסידיה עם הרכבת.

משה גפני: אבל אישרנו את זה.

קריאה: לא, אישרנו כמה דברים במהלך הימים האחרונים.

קריאה: אישרנו תשלומים שאנחנו צריכים לשלם בגין ההסכם עצמו וזאת בעצם רק ההרשאה להתחייב.

קריאה: זה הסכם לשמונה שנים.

קריאה: צריך לתת את כל ההרשאה היום והסכום הוא כ-300 מיליון שקלים בשנה כפול שמונה, כך שזה יוצא 2.4 מיליארד שקלים.

משה גפני: אתם רוצים שאנחנו נאשר ככה במחי יד כמעט 2.5 מיליארד שקלים לרכבת?

קריאה: זה על פני שמונה שנים.

קריאה: זה הסכם הסובסידיה.

משה גפני: בדקה אחת נאשר את זה?

משה גפני: אני מבקש כאן 500 אלף שקלים ואומרים לי שהאגף נמצא בטיול.

קריאה: לא, הנה, אני מוכן לספר.

משה גפני: אני לא יכול להעביר 2.5 מיליארד שקלים ככה.

קריאה: כבוד היושב ראש, אני יכול לתת את כל המידע על ההסכם הזה.

משה גפני: לא.

משה גפני: אני מצטער.

קריאה: אם לא מאשרים את זה, אי אפשר לחתום על ההסכם.

קריאה: תוקף ההסכם פג ב-2010.

אמנון כהן: למה הבאת את זה עכשיו?

אמנון כהן: למה לא הבאתם את זה לפני חודש?

קריאה: כי הדיונים על הסכם הסתיימו רק ביומיים האחרונים ובמאמץ משותף, כדי לחתום על זה עוד השנה, וכדי שהרכבת תוכל להמשיך את פעולתה הסדירה בתחילת 2010, בינואר 2010, צריכים את ההסכם הזה.

קריאה: אי אפשר לחתום עליו בלי שיש הרשאה מתאימה.

ציון פיניאן: הרב גפני, זה חשוב מאוד.

משה גפני: אבל אי אפשר לחכות עוד יום כדי שיבוא מנכ"ל הרכבת ויאמר מילה לוועדה כדי שלא נתבזה?

מגלי והבה: הבטיחו רכבת לכרמיאל?

קריאה: יש הבדל בין הפיתוח לשוטף.

קריאה: על המסילות הקיימות, כדי להבטיח את הפעילות השוטפת.

קריאה: אני יכול לספר לכם על ההסכם הזה.

אמנון כהן: מחר יבוא מנכ"ל הרכבת.

קריאה: יש כאן כמה דברים חדשים שאפשר לדבר עליהם.

אמנון כהן: אי אפשר לדבר על חלק.

אמנון כהן: זה סכום גדול וצריך לשבת על הכל ולשמוע מהמנכ"ל.

אמנון כהן: לא מדובר כאן בכסף קטן.

אמנון כהן: מחר נעמוד לביקורת על כך שבשתי דקות אישרנו העברה של 2.5 מיליארד שקלים.

משה גפני: חבר הכנסת ציון פיניאן אומר שחשוב להעביר את זה והוא צודק וזה בסדר.

אמנון כהן: אפשר לחכות עוד יום.

משה גפני: אני אבקש שמחר יבוא מנכ"ל הרכבת כדי שיאמר לפחות כמה מלים לוועדה.

משה גפני: מדובר ב-2.3 מיליארד שקלים.

משה גפני: אני סומך עליך והכל בסדר, הצגת את זה יפה, אבל זה סכום גדול.

משה גפני: כשאני מבקש 500 אלף שקלים, עושים דיונים במשך חודשיים ובסוף אומרים לי לא.

משה גפני: נדון בבקשה מחר.

משה גפני: שיבוא מנכ"ל הרכבת.

קריאה: יש מחר ועדת כספים?

משה גפני: כן.

משה גפני: יש מחר העברות.

קריאה: צריך גם את נציגי משרד התחבורה וגם אותנו.

קריאה: זה הסכם משולש.

טמיר כהן: נזמין את כולם.

אמנון כהן: זה הסכם רציני.

אמנון כהן: אני מאוד מעריך את שר התחבורה ואת מנכ"ל הרכבת.

אמנון כהן: עבודה מצוינת.

טמיר כהן: עכשיו יש הודעות.

משה גפני: תדעו לכם שזאת מזכירות הכי טובה שיש בכנסת.

משה גפני: עובדים שעות נוספות בהתנדבות.

משה גפני: הודעות.

יעל מבורך: אני אומר מילה אחת כללית.

יעל מבורך: יש כאן סעיפים רבים של עודפים ורובם עודפים לא מחויבים שנוצרו במשרדי הממשלה.

יעל מבורך: רוב רובם של העודפים שנמצאים כאן הם המקור לפנייה שאושרה אתמול.

יעל מבורך: בגלל טעות טכנית שלנו, הדברים לא נכרכו ביחד.

יעל מבורך: בעיקרון לא יכול להיות מצב שתבוא פנייה של שימוש בלי המקור כי הן תמיד מחוברות, אבל כאן נוצרה איזושהי טעות.

אמנון כהן: עכשיו זה רק מקורות?

יעל מבורך: אלה הם המקורות.

יעל מבורך: אתם אישרתם את הפנייה, מיליארד ו-200 מיליון שקלים העברה לקרנות הפנסיה, זה השימוש.

יעל מבורך: הועברו מקורות של 700 מיליון ו-500 מיליון בעודפים.

יעל מבורך: אני יכולה להקריא את המספרים ברצף.

אמנון כהן: אדוני היושב ראש, אני חושב שהיא צודקת.

אמנון כהן: תקריאי את רצף המספרים כי זה רק משלים את המקורות שאישרנו אתמול.

יעל מבורך: העברנו אתמול פנייה של מיליארד ו-200 מיליון שקלים, שזה השימוש, לקרנות הפנסיה הוותיקות ולגבי המקורות, הועברו בטעות רק 700 מיליון שקלים.

יעל מבורך: כאן יש עוד 540 מיליון שקלים.

אמנון כהן: תקריאי את הסעיפים ונצביע על כולם ביחד.

משה גפני: בסדר.

יעל מבורך: 01/111, 05/119, 07/126, 08/119, 23/140, 24/115, 27/115, 29/108, 30/130, 33/126, 34/114, 36/134, 37/112, 38/125, 30/111, 41/109, 42/103, 43/104, 46/105, 51/113, 53/108, 54/127, 55/111, 56/105, 60/112, 73/116, 78/112.

אמנון כהן: אלה המקורות.

יעל מבורך: כל זה ביחד, זה משלים למיליארד ו-200 מיליון שעברו אתמול.

טמיר כהן: יש כמה שלא הקראת.

יעל מבורך: נכון.

אמנון כהן: נצביע על כל מה שהיא הקריאה ואחר כך נמשיך.

יעל מבורך: אחר כך נעבור לאחרים ונסביר.

משה גפני: אתם מורידים מתגמולים לנכים.

דב בארי: סעיף 25?

אמנון כהן: לא הצליחו לבצע ויש תת ביצוע.

אמנון כהן: זה ידוע.

יעל מבורך: התגמולים לנכים הם לא בתוך מה שהקראתי עכשיו.

יעל מבורך: זה לא מקור.

יעל מבורך: זה בנפרד.

יעל מבורך: נשים את זה בנפרד.

יצחק וקנין: אחרי שהעברנו את כל החינוך, עושים מאתנו צחוק.

יצחק וקנין: לא היינו צריכים להעביר כלום.

אמנון כהן: עדיין אפשר לעשות רביזיה.

יצחק וקנין: חינוך מיוחד.

יצחק וקנין: הייתה צריכה להגיע פנייה וסיכמנו שהיא תביא את זה אחרי כל ההעברות או שלפחות מחר, אבל היא אומרת לי שאפילו ביום ראשון היא לא תביא את זה.

משה גפני: מחר יש העברות.

טמיר כהן: שמנו בסדר היום של מחר העברות.

יצחק וקנין: אני מחר עוצר את כל ההעברות.

יצחק וקנין: אם ההעברה הזאת לא תהיה מונחת על השולחן, אני אעשה זאת.

יצחק וקנין: לא יכול להיות שירמו אותנו.

משה גפני: קודם כל, יכול להיות.

אמנון כהן: עובדה שזה קורה.

יצחק וקנין: זאת חוצפה.

משה גפני: הוא צודק.

משה גפני: הוא מתעצבן גם בשבילי.

פניה קירשנבאום: מה קרה?

פניה קירשנבאום: גם אני רוצה להתעצבן.

משה גפני: את לא יכולה.

משה גפני: הוא צודק.

פניה קירשנבאום: אני חייבת ללכת ולפני שאתם דנים בחוברת, אני מבקשת להעלות משהו?

משה גפני: כן.

פניה קירשנבאום: אני מבקשת מיושב ראש הוועדה ומחבריי.

פניה קירשנבאום: היום התפרסמה ב"ידיעות אחרונות" הודעה שמשרד התקשורת עומד לסגור את רדיו רקע ואני מבקשת להעלות את זה לוועדה משותפת, אם אתה רוצה, עם ועדת הכלכלה, ואם לא, לדון בזה רק בוועדת הכספים.

משה גפני: זה לא ועדת הכספים.

פניה קירשנבאום: אני מבקשת דיון משותף עם ועדת הכלכלה.

פניה קירשנבאום: רוברט אילטוב מעלה את זה בוועדת הכלכלה .

משה גפני: תבדקי את העניין הזה.

פניה קירשנבאום: דיברתי.

פניה קירשנבאום: אופיר אקוניס מוכן שנעשה דיון משותף.

משה גפני: לא.

משה גפני: תבדקי לגופו של עניין.

פניה קירשנבאום: הפנייה באה אלי הבוקר.

משה גפני: לא מהעיתון.

פניה קירשנבאום: לא.

פניה קירשנבאום: מרדיו רקע פנו אלי.

משה גפני: השאלה אם הם נבהלו מהידיעה בעיתון או שהם קיבלו איזושהי הודעה ממשרד התקשורת.

פניה קירשנבאום: אני אומר לך איך זה נראה.

פניה קירשנבאום: רדיו רקע מאוזן לגמרי ואם יש בעיות, תמיד בהסכמים קואליציוניים דואגים לזה.

משה גפני: הם מראיינים אותי הרבה פעמים.

פניה קירשנבאום: נכון.

פניה קירשנבאום: מה שקורה שכנראה משרד התקשורת בבעיה כספית והוא מנסה ללחוץ עלינו ועל הממשלה כדי לקבל מימון, ולכן הוא מאיים בסגירה של רדיו רקע וזאת לא פעם ראשונה שהם מאיימים בזה.

אמנון כהן: מה את מציעה לעשות?

פניה קירשנבאום: אני מציעה או להפריט את רדיו רקע בכלל או להפסיק לאיים בעניין הזה.

פניה קירשנבאום: אני רוצה לקיים דיון בנושא הזה.

אמנון כהן: היא רוצה שליברמן יקים רדיו משלו.

פניה קירשנבאום: עזוב את זה.

פניה קירשנבאום: רדיו רקע לא משרת רק את ליברמן.

משה גפני: המנכ"לית מונתה להיות שגרירה?

אמנון כהן: במוסקבה.

אמנון כהן: היא הייתה מנכ"לית רדיו רקע.

פניה קירשנבאום: הרדיו הוא לא רק ברוסית אלא יש להם גם אמהרית, בוכרית וכולי.

אמנון כהן: מה את מציעה?

פניה קירשנבאום: אני מציעה להעלות את הנושא הזה לדיון.

פניה קירשנבאום: ההצעה שלי היא להפריט את רדיו רקע כי להם אין בעיה להיות עצמאים.

משה גפני: נעשה דיון כאן, אבל אני עוד רוצה לדבר אתך על זה.

משה גפני: אני עוד לא קובע.

פניה קירשנבאום: אני אערוך בירורים.

משה גפני: עכשיו עקרונית לגבי החוברת הזאת.

משה גפני: בחוברת הזאת מוציאים כספים כאשר מדובר בבניית מוסדות חינוך, בפיתוח משרד המשפטים.

משה גפני: הרי קודם הסרתי את הרביזיה שלי לגבי פיתוח משרד המשפטים.

משה גפני: מוציאים כאן דברים שאנחנו כל הזמן מעבירים העברות למקומות האלה.

משה גפני: תגמולים לנכים.

משה גפני: מי יסביר על תגמולים לנכים?

יעל מבורך: זה לא קשור.

משה גפני: אבל זה בחוברת.

משה גפני: מוציאים כסף.

יעל מבורך: אני אסביר את החוברת באופן עקרוני וגם את הפניות הספציפיות עליהן אני מדברת.

יעל מבורך: יש תוכניות אחרות שלא קשורות למיליארד ו-200 ואני אעבור עליהן.

יעל מבורך: אלה פניות נקודתיות ונדון בכל אחת מהן בנפרד.

יצחק וקנין: אפשר לדחות אותן למחר?

יעל מבורך: לא, מהסיבה שהשימוש עבר.

יעל מבורך: כרגע יש לנו מיליארד ו-200 ברזרבה הכללית אבל אין שם כסף.

יעל מבורך: לכן את הלקונה הזו אנחנו חייבים לתקן היום.

משה גפני: חבר הכנסת וקנין, אם אתה מחפש לתקוע משהו – אני מדבר ברצינות למרות שאולי לא בשפה פרלמנטרית – תוכל לעשות זאת מחר.

אמנון כהן: אני חושב שאפשר לאשר את מה שהיא הקריאה.

משה גפני: מה עם התגמולים לנכים?

יעל מבורך: תכף נדבר על התגמולים לנכים.

משה גפני: בסדר.

משה גפני: מי בעד הסעיפים כפי שהוקראו על ידי הגברת יעל מבורך?

משה גפני: בעד – 2

משה גפני: נמנע – 1 01/111, 05/119, 07/126, 08/119, 23/140, 24/115, 27/115, 29/108, 30/130, 33/126, 34/114, 36/134, 37/112, 38/125, 30/111, 41/109, 42/103, 43/104, 46/105, 51/113, 53/108, 54/127, 55/111, 56/105, 60/112, 73/116, 78/112 – אושרו

יצחק וקנין: אני נגד.

יצחק וקנין: מחר אני אעשה לכם רביזיה על הכל.

זאב אלקין: רציתי להודיע לך במעמד חגיגי זה שאני מצטרף לרביזיה שלך.

משה גפני: לגבי חצי מיליארד.

אמנון כהן: גם אני יכול להצטרף לרביזיה שלכם?

משה גפני: חבר הכנסת אלקין, אני רוצה שתדע שאצלי הכל גמיש.

טמיר כהן: עמוד 5.

יעל מבורך: בעניין אותם 500 מיליון לביטחון, המקור שלהם גם הוא נמצא במסגרת העודפים.

משה גפני: חבר הכנסת אלקין, אתה יכול לכבד אותנו בנוכחותך?

משה גפני: אתה ביקשת להצטרף לרביזיה שלנו לגבי החצי מיליארד.

משה גפני: לחצי המיליארד האלה יש מקור ועכשיו הם מבקשים שנאשר את המקור.

יעל מבורך: לא.

יעל מבורך: אנחנו לא מבקשים לאשר אותו.

יעל מבורך: אנחנו מבקשים לחבר את הפניות.

יעל מבורך: אם תחליטו לאשר את הביטחון, צריך לאשר גם את המקורות האלה ביחד.

יעל מבורך: אם לא, הפניות האלה לא יאושרו.

יעל מבורך: אנחנו לא רוצים שתאשרו מקור ולא תאשרו שימוש.

זאב אלקין: הפוך.

זאב אלקין: בשונה מ-3 מיליארד, בנושא של חצי מיליארד, עד כמה שאני יודע, משרד האוצר אומר למשרד הביטחון דבר מאוד פשוט: או שזה נגמר עד סוף השנה או שזה לא נגמר.

זאב אלקין: אם זה לא נגמר, הכל חוזר לאוצר.

יעל מבורך: לא, זה לא מה שאנחנו רוצים.

יעל מבורך: אנחנו רוצים שהמקור לא יחזור לאוצר.

יעל מבורך: אם יש שימוש לעודף הזה בביטחון, חצי מיליארד, צריך לאשר גם את הפניות שאני תכף אקריא.

יעל מבורך: אם לא, אל תאשרו את הפנייה של העודפים ולא יועבר תקציב לשנת 2010.

זאב אלקין: זה הסיכום.

יעל מבורך: טכנית זה לא קרה ולכן אני רוצה לציין את המספרים.

זאב אלקין: צריך לעשות רביזיה גם על הפניות האלה.

זאב אלקין: לאשר אותן ולעשות עליהן רביזיה.

יעל מבורך: לחבר אותן מעתה ואילך.

זאב אלקין: זה יהיה מחובר באותה רביזיה.

זאב אלקין: בסדר.

יעל מבורך: להקריא את המספרים?

משה גפני: ודאי.

יעל מבורך: 04/204, 13/178, 20/134, 25/109, 32/242, 67/107.

משה גפני: אלה המקורות של הביטחון.

טמיר כהן: יש חלק שלא רשומים.

יעל מבורך: הם נשלחו לוועדה.

יעל מבורך: הם קיבלו מספר.

יעל מבורך: נחבר את מה שיש לנו עכשיו, נשים גם עליהן את הרביזיה ונבדוק מה קרה לשתיים האחרות ונחבר גם אותן.

משה גפני: גם הן קשורות לביטחון.

יעל מבורך: כל זה, זה ביטחון.

משה גפני: מה זה השתיים האחרות?

משה גפני: מאיפה מורידים שם כסף?

יעל מבורך: במשרד ראש הממשלה, 122 מיליון.

יעל מבורך: עודף לא מחויב.

יעל מבורך: ב-32 זה בעיקר מים ותשתיות, 22 מיליון שקלים.

משה גפני: בסדר.

משה גפני: אנחנו מצביעים.

משה גפני: 04/204, 13/178, 20/134, 25/109, 32/242, 67/107.

משה גפני: - אושרו

אמנון כהן: אני עושה רביזיה.

משה גפני: כולנו.

משה גפני: אנחנו עושים רביזיה ומחברים את זה עם הפנייה.

משה גפני: אם אנחנו לא מסירים את הרביזיה עד סוף שנת התקציב, הכסף הולך לאיבוד?

זאב אלקין: חוזר לאוצר.

יעל מבורך: לא.

זאב אלקין: נשאר באותם משרדים.

יעל מבורך: לא.

יעל מבורך: זה עודף משנת 2008.

יעל מבורך: אם לא מגלגלים עודף משנה לשנה, הוא נעלם.

ציון פיניאן: מה זה נעלם?

ציון פיניאן: הוא נשאר באיזשהו מקום.

משה גפני: מה פירוש המילה נמחק.

משה גפני: עודף מחויב, אנחנו יודעים.

יעל מבורך: הועברו כבר עודפים למשרדים ועכשיו השאלה מה עושים עם עודפים לא מחויבים.

יעל מבורך: אם מעבירים אותם לשנת 2009 ומקצים להם שימוש, או מעבירים אותם אחר כך לשנת 2010, זה כסף שנשאר.

יעל מבורך: אם לא, זה פשוט נמחק.

אמנון כהן: בכל מקרה, קודם תגלגלו אותו.

זאב אלקין: מה המשמעות נמחק?

זאב אלקין: זה אומר שיהיה פחות הוצאות ממה שהממשלה החליטה?

זאב אלקין: מה המשמעות של זה?

אמנון כהן: לאיפה זה ילך?

משה גפני: נמחק, הכוונה שיש יותר כסף בקופת המדינה.

יעל מבורך: לא.

זאב אלקין: איך לא?

יצחק וקנין: איפה הוא נוחת?

משה גפני: כך אני למדתי בחינוך העצמאי.

משה גפני: איך לימדו אתכם?

זאב אלקין: זה להחזר חובות.

יעל מבורך: כן.

זאב אלקין: אז הבנתי.

זאב אלקין: זה הולך להחזר חובות.

יעל מבורך: לא לתקציב.

משה גפני: עכשיו הבנתי.

משה גפני: אם אני מסכם במלים פשוטות ולא במלים אוצריות, הכוונה היא שאם לא מסירים את הרביזיה, יש פחות חצי מיליארד שקלים בביטחון ויש יותר כסף להחזר חובות.

זאב אלקין: נכון, שזה דבר חיובי.

משה גפני: מה העמדה שלכם?

זאב אלקין: הם בעד החזר חובות.

זאב אלקין: אני השתכנעתי שהחזר חובות זה משהו טוב.

יעל מבורך: אני אעבור על הפניות שלא הקראתי ואלה הן פניות פרטניות.

יעל מבורך: האחת היא המשרד להגנת הסביבה.

טמיר כהן: הודעה מספר 83/144.

עופר אוברלנדר: העברת עודפים שנועדו למימון הלוואות עובדי המדינה.

עופר אוברלנדר: זה מאפשר לנו להמשיך בזה.

משה גפני: אם לא נאשר את זה, מה יקרה?

יעל מבורך: לא יהיה לנו מקור.

עופר אוברלנדר: לא יהיו הלוואות לעובדי המדינה.

משה גפני: צריך להצביע על זה בנפרד?

יעל מבורך: כן.

משה גפני: אנחנו מצביעים.

משה גפני: הודעה מספר 83/144 – אושרה פה אחד

טמיר כהן: עמוד 71, הודעה מספר 70/126.

יעל מבורך: עודפים שנובעים מהמשקים הסגורים של שיכון.

יעל מבורך: הכנסות מפיתוח שמגלגלים אותן כל שנה כי הן בעצם משמשות לפיתוח.

משה גפני: אם לא נאשר, מה יקרה?

טמיר כהן: מה זה מממן?

יעל מבורך: זה מממן את הבנייה.

משה גפני: אנחנו מצביעים.

משה גפני: הודעה מספר 70/126 – אושרה פה אחד

יעל מבורך: הודעה מספר 26/108, עודפים במשרד להגנת הסביבה.

מיכל שינוול: במשרד להגנת הסביבה יש שלוש קרנות: קרן לשמירת ניקיון, קרן צער בעלי חיים וקרן למניעת זיהום הים משמן.

מיכל שינוול: על פי החוק העודפים הלא מחויבים בקרנות האלה, צריך להעביר אותם משנה לשנה.

טמיר כהן: זה לא קשור לשום דבר שהיה אתמול.

מיכל שינוול: נכון.

משה גפני: אנחנו מצביעים.

משה גפני: הודעה מספר 26/108 – אושרה פה אחד

משה גפני: אתם לא תהיו מחר?

טמיר כהן: הם יהיו מחר.

טמיר כהן: הרפרנטים שקשורים לפניות יגיעו.

טמיר כהן: כל השאר יהיו משוחררים.

יעל מבורך: יהיה רפרנט שיסביר.

משה גפני: אנחנו רוצים שיהיו האנשים שנוגעים לרכבת.